BAM ดีดบวก 4% จับตากำไรครึ่งปีหลังพุ่ง บุ๊กพิเศษ DTA กว่า 5 พันล.
BAM ดีดบวก 4% จับตากำไรครึ่งปีหลังพุ่ง บุ๊กพิเศษ DTA กว่า 5 พันล.
5 ต.ค. 2563

ผู้สื่อข่าวรายงานว่า ราคาหุ้น บริษัท บริหารสินทรัพย์ กรุงเทพพาณิชย์ จำกัด (มหาชน) หรือ BAM ณ เวลา 10.04 น. อยู่ที่ระดับ 21.40 บาท บวก 0.80 บาท หรือ 3.88% สูงสุดที่ระดับ 21.50 บาท ต่ำสุดที่ระดับ 21.20 บาท ด้วยมูลค่าการซื้อขาย 310.76 ล้านบาท
ทั้งนี้ ปัจจัยที่ส่งผลให้ราคาหุ้น BAM ปรับตัวเพิ่มขึ้น หลังมีการรายงานข่าวว่า เตรียมบันทึกกำไรพิเศษจากรายการภาษีสินทรัพย์ล่วงหน้า (Deferred tax asset หรือ DTA) คาดจะเกิดขึ้นภายในไตรมาส 3 และ 4 นี้ โดยบางส่วนจะบันทึกในไตรมาส 3/2563 จากมูลค่าทั้งหมดประมาณ 5 พันกว่าล้านบาท ทั้งนี้ มั่นใจว่างบของ BAM ปีนี้จะออกมาใกล้เคียงกับปีที่แล้วที่มีกำไรสุทธิ 5.7 พันล้านบาท ซึ่งปีที่แล้วมีการขายสินทรัพย์ก้อนใหญ่ออกมา ทำให้กำไรสูงกว่าปกติ และมั่นใจว่าปีหน้าจะกลับมาฟื้นตัวเติบโตได้อย่างต่อเนื่อง
ด้านบริษัทหลักทรัพย์ เคทีบี (ประเทศไทย) จำกัด ระบุว่า ผลการดำเนินงาน BAM ในไตรมาสที่ 3/2563 จะกลับมาดีขึ้น จากสถานการณ์กรมบังคับคดีที่ดีขึ้น, ยอดขายสินทรัพย์รอการขาย (NPA) ที่ดีขึ้น ภายหลังการออกบูธจำหน่ายได้ และมีเสียงตอบรับที่ดี และคาดว่าจะต่อเนื่องไปไตรมาสที่ 4/2563 จากลูกหนี้ที่ขอรับการช่วยเหลือกลับมาชำระได้ตามสัญญาในเดือน ก.ย. 2563
ทั้งนี้ คงประมาณการกำไรสุทธิปีนี้ที่ 2.32 พันล้านบาท และปีหน้าที่ 4.67 พันล้านบาท และยังไม่ได้รวมรายได้ที่จะเพิ่มขึ้นจากการรับรู้ DTA ไม่เกิน 2.5 พันล้านบาท จากทั้งหมด 4.9 พันล้านบาทในครึ่งปีหลัง โดยปรับคำแนะนำขึ้นเป็น “ซื้อ” จากเดิม “ถือ” และปรับราคาเป้าหมายขึ้นเป็น 25.00 บาท จากเดิม 22.00 บาท